KIRJALLINEN KYSYMYS E-0039/00 esittäjä(t): Paulo Casaca (PSE) komissiolle. Yhteinen maatalouspolitiikka ja eläinten suojelu.



Virallinen lehti nro 303 E , 24/10/2000 s. 0134 - 0135



KIRJALLINEN KYSYMYS E-0039/00 esittäjä(t): Paulo Casaca (PSE) komissiolle (19. tammikuuta 2000) Aihe: Yhteinen maatalouspolitiikka ja eläinten suojelu Yhteiseen maatalouspolitiikkaan kuuluu nykyään paljon eläimiä suojelevaa lainsäädäntöä. Asetuksessa (EY) 1254/1999(1) kuitenkin kannustetaan nautojen kastrointiin, koska sen nojalla kastroitua eläintä kohti myönnetään kaksi korvausta vuodessa, mutta kastroimatonta eläintä kohti myönnetään vain yksi vuosittainen korvaus. Lihantuotantoon tarkoitettujen nautojen kuohitseminen ei ole ollut tapana Azorien itsehallintoalueella kuten ei muillakaan saarialueilla. Nyt viljelijöiden pitää se tehdä, muuten heidän EU:lta saamansa korvauksensa vähenevät. Eikö komissio katso, että kannustaminen nautojen kastrointiin on ristiriidassa eläinten suojelun periaatteen kanssa? Mihin YMP:n periaatteeseen tällainen kannuste perustuu? Eikö komissio voisi ehdottaa tämän määräyksen kumoamista ainakin Azorien itsehallintoalueella syrjäisiä alueita koskevan kertomuksensa jälkeen tehtävän asetusten tarkistamisen yhteydessä? (1) EYVL L 160, 26.6.1999, s. 21. Franz Fischlerin komission puolesta antama vastaus (28. helmikuuta 2000) Härkien (urospuolisten kuohittujen nautojen) kasvattaminen on naudanlihan tuotannossa perinteinen tuotantomenetelmä. Sillä saadaan aikaan erityislaatuista lihaa, joka eroaa kuohitsemattomista eläimistä tuotetusta lihasta. Tämäntyyppistä tuotantoa harjoitetaan erityisesti niissä jäsenvaltioissa, joissa on paljon laidunalaa, jota käytetään hyödyksi näiden eläinten ruokkimisessa (erityisesti Ranskassa, Irlannissa ja Yhdistyneessä kuningaskunnassa). Tällaisessa laajaperäisessä kotieläintuotannossa nautojen kuohitseminen, joka tehdään hyvin varhaisessa iässä (eläinten kärsimysten minimoimiseksi), on tarpeellista eläinten kamppailujen välttämiseksi ja toivotunlaatuisen lihan tuottamiseksi. Vuonna 1992 tapahtuneesta naudanliha-alan uudistuksesta lähtien tuki urospuolisten nautojen tuottajille myönnetään korkeintaan kaksi kertaa eläimen elinaikana; toinen palkkio 10 kuukauden iästä lähtien (aina 22 kuukauteen asti) ja tarvittaessa toinen 23 kuukauden iästä lähtien. Käytännössä tämä tarkoittaa sitä, että eläintä kohti myönnetään vuosipalkkio, joka toistetaan seuraavana vuonna samalle eläimelle tapauksissa, joissa eläimiä lihotetaan kauemmin (yleensä härkiä). Lisäksi toisen palkkion myöntäminen on sonnien osalta johtanut erityisen painavien eläinten tuottamiseen, minkä vuoksi ne on jätetty tämän palkkioluokan ulkopuolelle vuodesta 1997 lähtien (joissain tapauksissa vuodesta 1999 lähtien). Tässä yhteydessä komissio haluaa todeta, että tähän mennessä toisen ikäluokan (kuohitut eläimet) palkkiopyyntöjen määrä ei ole noussut vaan pikemminkin laskenut. Alan uudistuksessa on vahvistettu lähestymistapa, jossa säilytetään korkeamman tasoinen ainutkertainen palkkio sonneille (210 euroa tukikelpoista eläintä kohti) ja kaksi palkkiota härille niiden elinaikana (150 euroa ikäluokkaa kohti). Viimeisen kysymyksen osalta arvoisaa parlamentin jäsentä pyydetään tutustumaan vastaukseen, jonka komissio antoi hänen kirjalliseen kysymykseensä E-0038/00(1). (1) Katso sivu 130.